**POHJOIS-SAVON HYVINVOINTIALUEEN VALTUUSTO 19.9.2022**

**Valtuustoaloite**

**SOTE-ALALTA POIS VAIHTANEIDEN HOITAJIEN TYÖHÖNPALUU TÄYDENNYSKOULUTUS**

Joidenkin arvioiden mukaan jopa 70.000 sote-alalla työskennellyttä suomalaista hoitajaa on vaihtanut alaa ja siirtynyt muihin tehtäviin. Suomessa on siis runsaasti hoitajia, joiden koulutuksen on yhteiskunta maksanut. Syitä alan vaihtoon on monia, mutta joukossa on varmasti myös sellaisia henkilöitä, jotka voisivat olla kiinnostuneita palaamaan hoitotyöhön.

Ongelmaksi muodostuvat vanhentuneet tiedot ja taidot. Kun on ollut pitkään pois hoitoalalta, esimerkiksi 10–20 vuotta, on haastavaa, jopa mahdotonta palata vaativaan ja vastuulliseen hoitotyöhön.

Ehdotamme palkallisen ja/tai yhdessä työvoimahallinnon kanssa järjestettävän työhön paluu koulutuksen aloittamista hoitajille, jotka haluavat palata entiseen ammattiinsa. Hyvinvointialueen hallituksen tulee huolehtia aloitteen edistämisestä yhdessä koulutuksen järjestäjän ja tarvittaessa työvoimahallinnon kanssa.

Kerrattaviin asioihin kuuluisi esim. hoitopolut ja niiden tunteminen, tutkitun tiedon soveltaminen hoitokäytäntöihin, käypähoitosuositukset, lääkehoito, kuntoutumista tukeva hoitotyö, hoitotyön uusia suuntauksia ja käytänteitä, sähköinen potilastietojärjestelmä, tiimityö- ja vuorovaikutustaidot ja valittuun erikoisalaan liittyvää opetusta. Yhteistyökumppaniksi sopisi alan ammattikorkeakoulu, tässä tapauksessa Savonia. Suunniteltu opintokokonaisuus olisi sellainen, että sitä voidaan räätälöidä kunkin hoitajan tarpeisiin sopivaksi.

Täydennyskoulutuksen jälkeen hoitaja siirtyisi normaaliin perehdytykseen valittuun työpisteeseen.

Filippiiniläisiä sairaanhoitajia koulutetaan 9 kk kestävällä koulutuksella lähihoitajiksi Suomeen. Kielitaito- ja erilaiseen kulttuuriin liittyvät kysymykset tuovat koulutukseen oman haasteensa. Suomessa asuvan, jo kieltä osaavan ja kulttuurin tuntevan hoitajan paluukoulutus on huomattavasti kustannustehokkaampaa, helpompi toteuttaa ja nopeampaa.

Pohjois-Savo voisi tällä panostuksella turvata riittävän hoitajaresurssin tulevaisuudessa ja olla edelläkävijä vetovoimaisena työnantajana.

Kuopiossa 19.9.2022

(KD)